Спортсмен пажэхэр министрым ирегъэблагъэ
КъБР-м спортымкIэ и министр Хъущт Аслъэнбэч яхуэзащ мас-рестлингымкIэ (башкIэ зэпекъунымкIэ) Урысейм и чемпионатым къыщыхэжаныкIа ди спортсменхэм.
Фигу къэдгъэкIыжынщи, Долгопрудный къалэм мы махуэхэм щызэхэта къэралпсо зэхьэзэхуэм Къэбэрдей-Балъкъэрым и командэ къыхэхам жэз медалу 7 къыщихьащ икIи гуп зэпеуэм етIуанэ увыпIэр щиубыдащ. Медалхэр зыIэрагъэхьащ Къардэн Тимур (кг 70), Бижо Алим (кг 80), ЛIыгъур Мурат (кг 90), Сулеймановэ Феридэ (кг 65-рэ), Кайгермазовэ Кристинэ (кг 75-рэ), Жашуевэ Оксанэ (кг 85-рэ), КъуэщIысокъуэ Кристинэ (кг 85-м щIигъу).
Хъущт Аслъэнбэч ехъуэхъуащ спортсменхэм я гъэсакIуэхэу Гъубж БетIал, Тубей Имран, Токаревэ Наталье сымэ, зыIэрагъэхьа текIуэныгъэхэм папщIэ. АдэкIи спорт лъагапIэ куэд къызэранэкIыну зэрыщыгугъыр жиIащ.
«Мас-рестлингыр Къэбэрдей-Балъкъэрым щыпсэухэм я дежкIэ спорт лIэужьыгъуэщIэщ, арщхьэкIэ абы и зэхэтыкIэ гъэщIэгъуэным, узэрыдихьэхым и фIыгъэкIэ зэман кIэщIым къриубыдэу ди деж зыщиужьащ. Си фIэщ мэхъу ди щIалэхэмрэ хъыджэбзхэмрэ я текIуэныгъэхэм хэхъуэ зэпыту зэрекIуэкIынур», — жиIащ министрым.
